钦定古今图书集成/明伦汇编/官常典/第453卷 > 姜维
## 钦定古今图书集成/明伦汇编/官常典/第453卷 > 姜维

按《蜀志》本传：“维字伯约，天水冀人也。少孤，与母居，好
郑氏学。仕郡上计掾，州郡为从事。以父冏昔为郡功
曹，值羌戎叛乱，身卫郡将，没于战场。赐维官中郎，参
本郡军事。建兴六年，丞相诸葛亮军向祁山，时天水
太守适出案行，维及功曹梁绪、主簿尹赏、主记梁虔
等从行。太守闻蜀军垂至而诸县响应，疑维等皆有”
异心，于是夜亡保上邽。维等觉太守去，追驰至城门。
城门已闭，不纳维等，相率还冀，冀亦不入维等，维等
乃俱诣诸葛亮。会马谡败于街亭，亮拔将西县千馀
家。及维等还故，维遂与母相失。亮辟维为仓曹掾，加
奉义将军，封当阳亭侯，时年二十七。亮与留府长史
张裔、参军蒋琬《书》曰：“姜伯约忠勤时事，思虑精密，考
其所有，永南、季常诸人不如也。其人凉州上士也。”又
曰：“须先教中虎步兵五六千人。姜伯约甚敏于军事，
既有胆义，深解兵意。此人心存汉室，而才兼于人，毕
教军事，当遣诣宫觐见主上。”后迁中监军、征西将军。
十二年，亮卒，维还成都，为右监军、辅汉将军，统诸军，
进封平襄侯。延熙元年，随大将军蒋琬住汉中。琬既
迁大司马，以维为司马，数率偏军西入。六年，迁镇西
大将军，领凉州刺史。十年，迁卫将军，与大将军费袆
共录尚书事。是岁，汶山平康夷反，维率众讨定之。又
出陇西、南安、金城界，与魏大将军郭淮、夏侯霸等战
于洮西。胡王治无戴等举部落降，维将还安处之。十
二年，假维节，复出西平，不克而还。维自以为练西方
风俗，兼负其才武，欲诱诸羌以为羽翼，谓自陇以西
可断而有也。每欲兴军大举，费袆常裁制，不从，与兵
不过万人。十六年春，袆卒。夏，维率数万人出石营，经
董亭，围南安。魏雍州刺史陈泰解围至洛门，维粮尽
退还。明年，加督中外军事，复出陇西，守狄道，狄道长
李简举城降。进围襄武，与魏将徐质交锋，斩首破敌。
魏军败退，维乘胜多所降下，拔河间、狄道、临洮三县
民还后十八年，复与车骑将军夏侯霸等俱出狄道大破魏雍州刺史王经于洮西，经众死者数万人。经
退保狄道城，维围之。魏征西将军陈泰进兵解围，维
却住锺题。十九年春，就迁维为大将军，更整勒戎马，
与镇西大将军胡济期会上邦。济失誓不至，故维为
魏大将邓艾所破于段谷，星散流离，死者甚众，众庶
由是怨讟，而陇已西亦骚动不宁。维谢过引负，求自
贬削，为后将军，行大将军事。二十年，魏征东大将军
诸葛诞反于淮南，分关中兵东下。维欲乘虚向秦川，
复率数万人出骆谷，径至沈岭。时长城积谷甚多，而
守兵乃少，闻维方到，众皆惶惧。魏大将军司马望拒
之，邓艾亦自陇右皆军于长城。维前住亡水，皆倚山
为营。望艾傍渭坚围，维数下挑战，望艾不应。景耀元
年，维闻诞破败，乃还成都，复拜大将军。初，先主留魏
延镇汉中，皆实兵诸围，以御外敌，敌若来攻，使不得
入。及兴势之役，王平捍拒曹爽，皆承此制。维建议以
为“错守诸围，虽合《周易》重门之义，然适可御敌，不获
大利。不若使闻敌至，诸围皆敛兵聚榖，退就汉、乐二
城，使敌不得入。平且重关镇守以捍之，有事之日，令
游军并进，以伺其虚。敌攻关不克，野无散谷，千里县
粮，自然疲乏。引退之日，然后诸城并出，与游军并力
搏之，此殄敌之术也。”于是令督汉中胡济却住汉寿，
监军王含守乐城，护军蒋斌守汉城，又于西安建威、
武卫、石门、武城、建昌、临远皆立围守。五年，维率众出
汉，侯和为邓艾所破，还住沓中。维本羁旅托国，累年
攻战，功绩不立。而宦官黄皓等弄权于内，右大将军
阎宇与皓协比，而皓阴欲废维树宇，维亦疑之，故自
危惧，不复还成都。六年，维表后主：“闻锺会治兵关中，
欲规进取，宜并遣张翼、廖化督诸军分护阳安关口、
阴平桥头，以防未然。”皓征信鬼巫，谓敌终不自致，启
后主寝其事，而群臣不知。及锺会将向骆谷，邓艾将
入沓中，然后乃遣右车骑廖化诣沓中为维援，左车
骑张翼、辅国大将军董厥等诣阳安关口，以为诸围
外助。比至阴平，闻魏将诸葛绪向建威，故住待之。月
馀，维为邓艾所摧，还住阴平。锺会攻围汉、乐二城，遣
别将进攻关口。蒋舒开城出降，傅佥格斗而死。会攻
乐城，不能克，闻关口已下，长驱而前。翼、厥甫至汉寿，
维化亦舍阴平而退，适与翼、厥合，皆还保剑阁以拒
会。会与维书曰：“公侯以文武之德，怀迈世之略，功济
巴、汉，声畅华夏，远近莫不归名。每惟畴昔，尝同大化，
吴札、郑乔，能喻斯好。”维不答书，列营守险，会不能克，
粮运县远，将议还归。而邓艾自阴平由景谷道傍入，
遂破诸葛瞻于绵竹。后主请降于艾。艾前据成都，维
等初闻瞻破，或闻后主欲固守成都，或闻欲东入吴，
或闻欲南入建宁，于是引军由广汉郪道，以审虚实。
寻被后主敕令，乃投戈放甲，诣会于涪军前。将士咸
怒，拔刀斫石。会厚待维等，皆权还其印号节盖。会与
维出则同轝，坐则同席，谓长史杜预曰：“以伯约比中
土名士，公休太初不能胜也。”会既构邓艾，艾槛车征，
因将维等诣成都，自称“益州牧”以叛，欲授维兵五万
人，使为前驱。魏将士愤发，杀会及维，维妻子皆伏诛。
维昔所俱至蜀，梁绪官至大鸿胪；尹赏，执金吾；梁虔
大长秋，皆先蜀亡没。